 करीब डेढ़ सौ करोड़ के भारी भरकम बजट में बनी निर्माता, निर्देशक, अभिनेता की बहुचर्चित फिल्म 'शिवाय' अजय देवगन के दिल के बेहद करीब है। पिछले साल अजय ने इस प्रॉजेक्ट पर काम शुरू किया, इस दौरान उन्होंने दो नई फिल्मों की शूटिंग इसलिए शुरू नहीं की ताकि वह इस फिल्म को अपना सौ फीसदी दे सकें। अजय के मुताबिक, बचपन से वह भगवान शिव से ज्यादा कनेक्ट महसूस करते है और यही वजह है कि उन्होंने इस फिल्म को बनाने में कोई कसर नहीं छोड़ी। इस फिल्म को बुल्गारिया की ऐसी उस दुर्गम बफीर्ली लोकेशन में फिल्माया गया है, जहां अक्सर वहां के मेकर भी जाने से कतराते हैं। फिल्म में एक सीन के लिए अजय ने देश-विदेश के करीब दो हजार से ज्यादा अलग-अलग खिलौनों का इस्तेमाल किया तो फिल्म में उनके ऑपोजिट नजर आईं पोलिश ऐक्ट्रेस एरिका कार, जिनके साथ फिल्म शुरू होने से करीब दो महीने पहले हिंदी सीखने के लिए हर रोज दो घंटे तक हिंदी में डायलॉग डिलीवरी को लेकर वर्कशाप की। कॉन्ट्रोवर्सी: अजय देवगन की 'शिवाय' के खिलाफ KRK का ऑडियो टेप वायरलअजय इस फिल्म को कनाडा में शूट करना चाहते थे, लेकिन अजय कनाडा में फिल्म के पहले शूटिंग के लिए पहुंचे तो अगले कई दिन तक वहां जमकर बर्फबारी हुई, जिसका असर फिल्म के बजट पर पड़ा। आखिरकार, अजय ने फिल्म को बुल्गारिया में शूट किया। यकीनन अजय ने बतौर निर्माता, अभिनेता अपनी ओर से इस प्रॉजेक्ट पर जमकर मेहनत की है, लेकिन वहीं अगर बतौर डायरेक्टर फिल्म पर उनकी पकड़ की बात की जाए तो करीब पौने तीन घंटे की इस फिल्म पर उनकी कसी हुई पकड़ नजर नहीं आती। यही वजह है कि उत्तराखंड में बर्फीले पहाडों के बीच बसे एक छोटे से गांव से शुरू हुई 'शिवाय' की शुरुआती रफ्तार बेहद धीमी है तो वहीं अजय और एरिका कार की लव केमिस्टि्री का एंगल भी बेहद कमजोर है। इंटरवल के बाद पिता-पुत्री के रिश्ते पर फोकस करती 'शिवाय' टोटली ऐक्शन, थ्रिलर फिल्म में बदल जाती है जहां हर दूसरे सीन में जमकर मारकाट और लाशों का ढेर नजर आता है। इमोशन और ऐक्शन का ऐसा संगम भी कुछ अजीब लगता है।'ऐ दिल है मुश्किल' और 'शिवाय' में मुकाबला, उम्मीद से ज्यादा करेगी कमाई? कहानी : पहले सीन में चारों ओर बर्फ से ढके पहाड़ों के बीच तीन लाशों के साथ बुरी तरह से घायल शिवाय (अजय देवगन) नजर आते हैं। शिवाय के पास ही एक गुड़िया का खिलौना नजर आता है, यहीं से फिल्म की कहानी करीब नौ साल पीछे फ्लैशबैक में पहुंचती है। शिवाय उत्तराखंड में बर्फ से ढके पहाड़ों के बीच बसे एक गांव में रहता है और यहीं अपना होश संभाला है। शिवाय यहां इंडियन आर्मी के लिए भी अक्सर मुश्किल वक्त में मदद करने का काम करने के साथ यहां आने वाले पर्यटकों को हिमालय की ट्रैकिंग पर ले जाने का काम करता है। ओल्गा (एरिका कार) यहां अपने कुछ दोस्तों के साथ ट्रैकिंग के लिए आती हैं, ट्रैकिंग के दौरान एक भीषण बर्फीले तूफान में शिवाय ओल्गा और उसके दोस्तों को बचाता है, इसी तूफान में फंसे होने के दौरान इनके बीच शारीरिक रिश्ता बन जाता है। हालात कुछ ऐसे बनते हैं कि ओल्गा को अगले कुछ वक्त के लिए शिवाय के गांव में रुकना पड़ता है, यहीं उसे पता चलता है कि वह मां बनने वाली है। ओल्गा अपनी फैमिली के पास बुल्गारिया जाना चाहती है, सो उसे बच्चा नहीं चाहिए। दूसरी ओर, शिवाय चाहता है कि ओल्गा उसके बच्चे को जरूर जन्म दे, ताकि वह ओल्गा के चले जाने के बाद अपनी बाकी जिंगदी उसी बच्चे के साथ गुजार सके। कुछ अर्से बाद ओल्गा को एक बेटी को जन्म देकर अपने देश लौट जाती है। ओल्गा और शिवाय की बेटी बोल नहीं पाती, लेकिन सुन सकती है। शिवाय अब अपनी बेटी गौरा (एबीगेल एम्स) के साथ गांव में खुशहाल जिंदगी गुजार रहा है, अचानक एक दिन गौरा को अपनी मां के बारे में पता लगता है जो बुल्गारिया में रह रही है। ओल्गा अपनी मां से मिलने की जिद करती है, लेकिन शिवाय नहीं चाहता कि गौरा अपनी मां से मिलने जाए जिसने जन्म देने बाद उसका मुंहू तक नहीं देखा, लेकिन गौरा की जिद के सामने शिवाय को झुकना पड़ता है। शिवाय बेटी गौरा को उसकी मां से मिलाने बुलगारिया पहुंचता है, लेकिन यहां आने के दूसरे ही दिन गौरा का किडनैप हो जाता है। ऐक्टिंग : 'शिवाय' के लीड किरदार में अजय देवगन ने एक बार फिर गजब ऐक्टिंग की है, बर्फीले पहाड़ों और बुल्गारिया की सड़कों पर अजय पर फिल्माए ज्यादातर ऐक्शन सीन हॉलिवुड फिल्मों के ऐक्शन सीन को टक्कर देते हैं, बेशक एरिका के साथ रोमांटिक सीन में अजय नहीं जमे, लेकिन इमोशन सीन में उनका गजब अभिनय हैं। ओल्गा के किरदार में एरिका कार सिल्वर स्क्रीन पर बेहद खूबसूरत तो लगती हैं, लेकिन अपनी ऐक्टिंग से कहीं इम्प्रेस नहीं कर पाती। शिवाय की बेटी गौरा के रोल में एबीगेल एम्स ने मेहनत की है, लेकिन सायशा सहगल ने बस अपने किरदार को निभा भर दिया। सायशा ने अगर इंडस्ट्री में लंबी पारी खेलनी है तो उन्हें अभी बहुत कुछ सीखना बाकी है, वहीं वीर दास, सौरभ शुक्ला और गिरीश कर्नाड निराश करते हैं और कुछ ख़ास प्रभाव नहीं छोड़ते। निर्देशन : अगर बतौर डायरेक्टर अजय की बात करें तो इस फील्ड में अजय ने निराश किया है। अजय ने एक ऐसी कमजोर कहानी पर फिल्म बनाई, जिस पर इससे पहले भी कई फिल्में बन चुकी हैं। वहीं, उन्होंने फिल्म को दो हिस्सों में बांटकर रख दिया है, अगर इंटरवल से पहले की बात करें तो फिल्म बाप-बेटी के बीच की कहानी है तो इंटरवल के बाद फिल्म टोटली सौ फीसदी ऐक्शन फिल्म बनकर रह जाती है, जिससे कहानी की रफ्तार थम जाती है तो वहीं ऐक्शन सीन के सामने इमोशनल सीन बौने पड़ जाते हैं। अजय अगर चाहते तो आसानी से ऐक्शन सीन को कम कर सकते थे, वहीं करीब पौने तीन घंटे से ज्यादा अवधि की फिल्म में 10-15 मिनट की फिल्म पर कैंची चलाते तो फिल्म ज्यादा जानदार बन पाती। हां, अजय ने हर ऐक्शन सीन में जबर्दस्त मेहनत की तो वहीं उन्होंने बाप-बेटी के सीन जानदार ढंग से फिल्माए हैं।  संगीत : फिल्म का संगीत कहानी और माहौल के मुताबिक है। टाइटिल सॉन्ग 'वही शून्य है वही इकाई, जिसके भीतर छिपा शिवाय' रिलीज से पहले ही कई म्यूजिक चार्ट में टॉप फाइव में शामिल हो चुका है, लेकिन फिल्म के बाकी सभी गाने बस औसत ही हैं। क्यों देंखें : अगर आप अजय देवगन के पक्के फैन हैं तो शिवाय को देखें, क्योंकि आपके चहेते स्टार की इस फिल्म में कई ऐक्शन सीन दिल दहलाने वाले हैं तो वहीं बर्फीले पहाड़ों पर फिल्म की सिनेमटॉग्रफी कमाल की हैं। अगर कहानी की खामियों को नजर अंदाज कर दिया जाए तो अजय की यह ऐसी मेगा बजट फिल्म है, जिसमें आप ऐक्शन और इमोशन को इंजॉय कर सकते हैं।